《和张伯雨寄揭曼石学士时揭奉旨祀岳渎留杭丐老》
宋代·朱晞颜

昭代频纡眷，严祠侈报功。名山登异数，盛选属明公。

雅志甘投散，新诗益启蒙。乾坤钟间气，湖海挹高风。

剩喜词臣旧，还欣地位崇。归桡先顺济，予告亦留中。

李令千奴富，相如四壁空。那知心暗折，转觉鬓先蓬。

翰墨追遗老，江山迟此翁。鹤归横碧海，花发上离宫。

故国人怀楚，仙都客自洪。君如滨寂寞，谁复起疲癃。

落落真堪数，堂堂讵可攻。二疏增汉重，五鬼固韩穷。

年至宁繁事，官优岂厚躬。春山乘款段，晓枕唱玲珑。

娱老书千帙，归休屋一丛。重逢千里异，近别十年匆。

技短株难劂，音希叩必鸿。已应惭宋玉，一赋大王雄。

作者简介：朱晞颜(1132～1200年)，字子渊、子囝，休宁(今属安徽)人，宋孝宗隆兴元年(1163年)进士，曾知靖州永平县，政绩颇好，当地为他立了生祠。隆兴元年调当阳尉。历知永平、广济县，通判阆州，知兴国军、吉州，广南西路、京西路转运判官。光宗绍熙四年，除知静江府。宁宗庆元二年除太府少卿，总领淮东军马钱粮。四年，迁权工部侍郎，俄兼实录院同修撰。五年，兼知临安府。六年卒，年六十六。著作已佚，仅《两宋名贤小集》卷二一七存《桂巖吟藁》一卷。事见《新安文献志》卷八二宋谈钥《朱公行状》。